Peder Hvelplund (EL), 2023-02-28:
Tak for det, formand, og tak for ordet.
Det er jo ikke første gang, at Dansk Folkeparti vil have Folketinget til at stemme om, hvordan kvinder skal have muligheden for at gå klædt.
Men som vi også tidligere har sagt i Enhedslisten, har vi den meget klare opfattelse, at det hverken er Dansk Folkeparti, Folketinget, regeringen, patriarkatet eller præstestyrer, der skal blande sig i, hvordan man går klædt – aldrig nogen sinde, under nogen som helst omstændigheder.
Vi har behandlet lignende forslag tidligere, både omkring burka og tørklæde på offentlige arbejdspladser.
I Enhedslisten er det sådan, at vi betragter det som et uacceptabelt indgreb i, at den enkelte kan gå klædt, som vedkommende vil.
Vi betragter det også som et uacceptabelt indgreb i religionsfriheden, og derfor skal muslimske piger selvfølgelig have ret til at bære tørklæde i grundskolen, ligesom alle andre skal have ret til at bære de tørklæder, de nu gerne vil.
Jeg synes, det her forslag er lige så problematisk som de tidligere forslag af samme karakter, vi har behandlet.
For det første er det, fordi jeg synes, det bygger på en ubehagelig antagelse, som bliver beskrevet i bemærkningerne til beslutningsforslaget, hvor der står, at piger i grundskolen påduttes religiøse påklædningdogmer i stedet for at kunne leve som helt normale børn.
Her synes jeg, at Dansk Folkeparti både tillægger tørklædet en underkastende karakter, men også modstiller piger med tørklæde og normale børn.
Og jeg vil gerne understrege, at børn, der bærer tørklæde, også er normale børn.
Langt de fleste piger, der bærer tørklæde, i den danske grundskole vælger det selv.
At gå med tørklæde handler ikke om underkastelse, det handler om at dyrke sin tro, og det er en ret, som er sikret i grundloven og i de internationale konventioner.
Jeg er helt med på, at Dansk Folkeparti ikke er så optaget af de internationale konventioner, men jeg ved, at Dansk Folkeparti kerer sig om grundloven.
En anden grund til, at jeg synes, det her forslag er dybt problematisk, er spørgsmålet om, om forslaget egentlig reelt har til formål at beskytte piger mod at blive pålagt tørklædet.
Umiddelbart kan det jo virke, som om Dansk Folkeparti ønsker at frigøre muslimske piger fra underkastelse, som Dansk Folkeparti mener at tørklædet symboliserer, ved at underkaste pigerne Dansk Folkepartis egne værdier.
Hvis der er unge piger i Danmark, der tvinges til at gå med tørklæde mod deres egen vilje, så er det selvfølgelig problematisk.
Det anerkender vi fuldt ud.
Og de piger og unge kvinder skal naturligvis hjælpes.
Men det virker altså helt hen i vejret, at man skal bekæmpe tvang med tvang.
Man kan ikke frigøre piger ved at tvinge dem til noget eller ved at fratage dem deres rettigheder.
Tværtimod kan jeg være bekymret for, at et tørklædeforbud vil det have den stik modsatte effekt.
Eksempler fra andre lande viser, at familier simpelt hen vælger at holde deres børn hjemme i stedet for at lade dem gå i skole, og hvis det er tilfældet, har vi et endnu mere alvorligt problem med frihed og integration.
Jeg synes, det er helt afgørende, at grundskolen er for alle, både for dem, der selv vælger at tage et tørklæde på, men også for dem, der bliver tvunget til at tage et tørklæde på af deres familier.
For et forbud vil ramme alle, og det vil forhindre børn og unge mennesker i at kunne deltage i det lige og frie samvær, der kan være i folkeskolen.
Det eneste, det her forslag kan være med til, er at lægge endnu flere barrierer ud for muslimske minoritetsdanskere, og det vil vi i Enhedslisten absolut ikke være med til.
Derfor stemmer vi i Enhedslisten imod forslaget.